“ปริญญ์” ฟันธง! ตลาดหุ้นดีหาก “คลินตัน” ชนะ “ทรัมป์”
"ปริญญ์" ฟันธง! ตลาดหุ้นดีหาก "คลินตัน" ชนะ "ทรัมป์" ในการชิงตำแหน่งประธานาธิบดีสหรัฐครั้งนี้ มองเฟดยังไม่ขึ้นดอกเบี้ยในปีนี้
27 ก.ย. 2559

นายปริญญ์ พานิชภักดิ์ กรรมการผู้จัดการบริษัทหลักทรัพย์ (บล.) ซีแอลเอสเอ (ประเทศไทย) เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ว่า ศึกการโต้วาทีระหว่าง นางฮิลลารี คลินตัน ผู้สมัครชิงตำแหน่งประธานาธิบดีสหรัฐจากพรรคเดโมแครต และ นายโดนัลด์ ทรัมป์ คู่แข่งจากพรรครีพับลิกัน เป็นปัจจัยหนึ่งที่ทำให้วานนี้ (26 ก.ย.) ตลาดต่างชาติเกิดความกังวล
โดยมุมมองของ ปริญญ์ ในการดีเบตครั้งนี้ “ถ้า โดนัลด์ ทรัมป์ ได้เป็นประธานาธิบดีคงจะกระทบมากกว่าคลินตัน เพราะคุณทรัมป์มีนโยบายหลายด้าน ไม่ว่าจะเป็นนโยบายต่างประเทศ นโยบายการเงิน ที่ดูเหมือนว่าเขายังไม่รู้หรือไม่แน่ใจว่าจะทำอะไร เพราะอย่าลืมว่าคุณโดนัลด์ ทรัมป์ ไม่ได้เป็นนักการเงินมาตลอดชีวิต แต่ทำธุรกิจมาตลอดจึงอาจมีการเปลี่ยนแปลงได้บ่อย แต่พอเปลี่ยนมาเป็นระดับประธานาธิบดีของเศรษฐกิจที่ใหญ่ที่สุดในโลก คำพูดทุกคำพูดหรือการกระทำทุกการกระทำมันมีความหมาย เช่น วันนี้โดนัลด์ ทรัมป์ พูดชัดเจนว่า อเมริกามีธนาคารกลาง (เฟด) ที่โดนนักการเมืองเอาไปใช้ตรงนี้ผมคิดว่าพูดแรงมากครับ” นายปริญญ์ กล่าว
ซึ่งการดีเบตในครั้งนี้เป็นการชี้ชะตาในเบื้องต้นว่าใครจะได้รับตำแหน่งประธานาธิบดีสหรัฐอเมเริกา “หากฮิลลารี คลินตัน เอาชนะ โดนัลด์ ทรัมป์ ได้ตลาดหุ้นในวันนี้คาดว่าจะดีขึ้น แต่นักลงทุนอเมริกาจะทราบตัวเลขของโพลล์ 1 อาทิตย์หลังจากการดีเบต ซึ่งถ้าใครคนใดคนหนึ่งคะแนนนำมากกว่า 3% คนที่นำอยู่มีโอกาสชนะค่อนข้างจะเกิน 80% และมีฝรั่งอเมริกาคนหนึ่งที่ทายผลการเลือกตั้งประธานาธิบดีถูก 12 ครั้งติดกันมาแล้ว และครั้งนี้เขาทายว่า คุณ โดนัลด์ ทรัมป์ จะชนะการเลือกตั้งด้วย” นายปริญญ์ กล่าว
ทั้งนี้การซื้อขายภาคเช้าของตลาดหุ้นไทยในวันนี้แรงซื้อขายจากต่างชาติอาจค่อนข้างเบาบาง โดยตลาดหุ้นไทยตอนนี้อยู่ในช่วงที่นักลงทุนรอโครงการใหญ่ๆให้เปิดประมูล รอดูทิศทางตัวเลขไตรมาส 3/59 ที่จะเริ่มประกาศในต้นเดือนตุลาคม และรอความชัดเจนของการฟื้นตัวเศรษฐกิจ 
“ส่วนเรื่องเฟดผมคิดว่า ไม่ควรหรือไม่น่าจะขึ้นดอกเบี้ยในปีนี้ หรืออย่างเก่งก็ขึ้นแค่ครั้งเดียว เพราะคุณเยลเลน ยังอยู่ในฝ่ายที่ค่อนข้างจะระมัดระวังในการขึ้นดอกเบี้ย เขาจะขึ้นก็ต่อเมื่อตัวเลขเศรษฐกิจอเมริกาฟื้นตัวชัดเจนแล้ว และต่อให้ประธานาธิบดีเป็นคลินตัน หรือ ทรัมป์ ผมเชื่อว่าอเมริกายังค่อนข้างยากที่จะขึ้นดอกเบี้ยปีนี้“นายปริญญ์ กล่าว 
อย่างไรก็ตาม ภาวะตลาดหุ้นไทยในวันนี้เป็นที่น่าสนใจว่าการซื้อขายในภาคเช้าอาจจะมีแรงซื้อขายจากนักลงทุนต่างชาติที่ค่อนข้างจะเบาบาง ซึ่งต้องถือว่าเป็นไปตามภาวะตลาดต่างประเทศที่นักลงทุนชะลอดูท่าทีในเลือกการตั้งครั้งนี้ด้วย
 